पाएं अपने शहर की ताज़ा ख़बरें और फ्री ई-पेपरडाउनलोड करें
रमजान का तीसरा असरा मंगलवार से शुरु हो गया। यह आखिरी असरा है। इसमें ही 7 मई शुक्रवार को अलविदा जुमा की नमाज होगी। इसके बाद 13 या 14 मई को चांद दिखने के हिसाब से ईद मनाई जाएगी। सदर खान शेद खान ने बताया कि रमजान के महीने को 10-10 रोजों के तीन हिस्सों में बांटा गया है। इसमें पहला रहमत, दूसरा मगफिरत और आखिरी अशरा जहन्नुम से आजादी का है। यह बेशुमार बरकतों वाला है।
इस महीने में रोजेदारों के सारे गुनाह माफ हो जाते हैं। तीसरा असरा 20वें रोजे के मगरिब से शुरु हो गया। मंगलवार को तीसरे अशरे का पहला रोजा था। यह अशरा ईद का चांद दिखाई देने तक जारी रहेगा। इसी के साथ एतफाक का सिलसिला शुरू हो गया। तीसरे असरे में 20वें रोजे के मगरिब से शुरु होकर चांद रात तक एकांत में रहकर अल्लाह की इबादत करने को एतफाक कहा जाता है।
तीसरे अशरे की रातों में शब-ए-कद्र भी आएगी। सदर ने बताया कि अल्लाह-तआला फरमाते हैं कि एतफाक में बैठने वाले मोमिन बंदे के तमाम गुनाह बख्श दिए जाएंगे। वैसे तो मस्जिदों में बैठकर भी एतफाक का जिक्र है लेकिन इस समय कोरोना संक्रमण अधिक है। इसलिए मोमिनों को घरों में ही सोशल डिस्टेंस के साथ इबादत करने का आग्रह किया है।
रविवार को शबे कद्र होगी
रमजानुल मुबारक की 26वीं शब पर रविवार को मस्जिदों में शबे कद्र मनाई जाएगी। इस दिन लोग मस्जिदों व घरों पर रातभर इबादत करेंगे। हालांकि कोरोना के चलते सिर्फ सीमित लोग ही मस्जिद में इबादत करेंगे। इस अवसर पर मस्जिदों को रोशनी से सजाया जाएगा तथा तिलावत के बाद दुआएं की जाएंगी। इसके साथ ही लोग अपने-अपने घरों में सारी रात इबादत में गुजारकर तथा खुदा की बारगाह में हाथ उठाकर गुनाहों की माफी मांगेंगे और देश से कोरोना को खत्म करने के लिए दुआएं मांगी जाएगी।
चांद दिखने के बाद से तरावीह की नमाज में कुरान पढ़ा जाता है। जो 26वें रमजान तथा 27वीं शब की तरावीह में पूरा होता है। इसकी अहमियत इसलिए बढ़ जाती है, क्योंकि अल्लाह ने अपने बंदों की रहनुमाई के लिए इसी रात में कुरआन शरीफ को आसमान से जमीन पर उतारा। सदर खान शेद खान बताते हैं कि इस रात सच्चे मन से की गई हर दुआ कुबूल होती है। दुआ इस तरह करें कि ए अल्लाह तू बेशक माफ करने वाला है और पसंद करता है माफ करने को, बस मुझे भी माफ कर दें। इस रात को हजारों रातों से बेहतर रात माना गया है।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva awa_Deva hin_Deva hin_Deva hin_Deva hin_Deva hin_Deva zho_Hant eng_Latn